《再和寄子瞻闻得湖州》
宋代·黄庭坚

天下无相知，得一已当半。
桃僵李为仆，芝焚蕙增叹。
佳人在江湖，照影自娱玩。
一朝入汉宫，扫除备冗散。
何如终流落，长作朝云伴。
相思欲面论，坐起鸡五旦。
身惭尸廪禄，有罪未见案。
公文雄万夫，皦皦不自乱。
臧谷皆亡羊，要以道湔盥。
传声向东南，王事不可缓。
春波下数州，快若七札贯。
椎鼓张风帆，相见泪衰懦。
空文不传心，千古付煨炭。
安得垂天云，飞就吴兴馆。
鱼餍柳絮肥，笋煮溪沙暖。
解歌使君词，樽前有三粲。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。